Către,
PRIMĂRIA MUNICIPIULUI SIBIU
Doamnei Primar Astrid Fodor
În atenția Consiliului Local al Municipiului Sibiu

MEMORIU
privind achiziționarea și conservarea monumentului istoric
Mănăstirea Ursulinelor
Municipiul Sibiu

1. [bookmark: _Hlk238195492]Obiectul memoriului

Prin prezentul memoriu, subsemnații solicităm Primăriei Municipiului Sibiu și Consiliului Local al Municipiului Sibiu inițierea demersurilor necesare pentru achiziționarea sau concesionarea, de către Municipiul Sibiu, a imobilului fostei Mănăstiri a Ursulinelor, strada General Magheru nr. 34-36, monument istoric situat în centrul istoric al orașului, în vederea conservării și punerii sale în valoare ca bun de patrimoniu de interes public.

Date de identificare a imobilului
Denumire: Fosta Mănăstire a Ursulinelor, cu biserica Sf. Cruce / Sf. Ursula. Denumire oficială în documentele de clasare: „Fosta Mânăstire, azi Colegiul Pedagogic Andrei Șaguna”, monument istoric de importanță națională, grupa A.
Adresă: Str. General Gheorghe Magheru nr. 34–36, Sibiu.
Cod LMI SB-II-m-A-12091.01
Suprafețe: curți-construcții și grădină — 525 mp; construcția propriu-zisă — 4.344 mp; teren de sport — 3.256 mp.
Identificare cadastrală: CF 109418 (nr. top. 269, 270), CF 109542 (nr. top. 263/2), CF 114490 (nr. cad. 114490).
Proprietar actual: Arhiepiscopia Romano-Catolică de Alba Iulia. Din 2026, administrarea imobilului a fost preluată de Asociația Brukenthal von Studio Sibiu, care a inițiat primele intervenții de urgență, în parteneriat cu Ambulanța pentru Monumente.
Regim juridic actual: Imobil scos la vânzare de proprietar. Ministerul Culturii a comunicat neexercitarea dreptului de preempțiune. Consiliul Județean Sibiu urmează să se pronunțe în același sens la ședința din 27 august 2026. 


2. Scurt istoric

Instituțiile și evenimentele care au marcat istoria monumentului, în ordine cronologică, sunt următoarele.
Epoca gotică, administrația orașului și ordinul dominican (sec. XIV–1728)
Administrația orașului Sibiu: construcția incintei de apărare a Orașului de Sus, cu Casa sării, sec. XIV.
Ordinul călugărilor Sf. Dominic (dominicani): construcția bisericii Sf. Cruce cu mănăstire intra-muros, pe locul incintei Orașului de Sus, a Casei sării și a casei călugărilor cistercieni de pe str. Sporer/Pintenarilor – Gen. Gh. Magheru, după 1474; amenajarea unei școli superioare (Studium generale), 1525.
Administrația orașului Sibiu: transformarea bisericii în parohie de cartier cu 2 predicatori reformați luterani, cu locuințe în dependințele bisericii din mănăstire; restul mănăstirii folosit ca depozit de cereale pentru oraș și satele Scaunului Sibiu și Nocrich, iar grădina posterioară ca depozit public de lemne; amenajarea unei școli elementare luterane de băieți între 1711–1728. Folosirea criptei de sub biserică pentru enoriași.
Episodul iezuit (1728–1733)
Ordinul călugărilor Companiei lui Isus (iezuiți): folosirea bisericii și a criptei pentru cultul parohiei romano-catolice a orașului, 1728–1733, și a dependințelor bisericii ca locuință, în locul foștilor predicatori luterani (mutați, unul la biserica Sf. Elisabeta, celălalt la capela din sala Breslei aurarilor, Piața Mică, demolată în 1851).
Fundația habsburgică, ordinul ursulin (1733–1949)
Ordinul călugărițelor Sf. Ursula (ursuline), prin fundația școlară imperială a suveranului Carol VI de Habsburg: folosirea bisericii pentru cult, a dependințelor pentru locuire provizorie și a mănăstirii evacuate de depozite (1734) pentru viața monahală și noua școală superioară de fete din Principatul Transilvaniei – mult timp singura școală de fete din provincie – între 1733–1772.
Extinderea școlii de fete (cu internat) la str. Pintenarilor–Gh. Magheru, după cumpărarea unei case particulare, 1770–1772, prin dublarea fundației școlare de către suverana Maria Tereza de Habsburg.
Achiziționarea Turnului de poartă al Sării, de la nord de sacristia-capelă (ambele demolate în 1891), folosit și reconstruit anterior și de călugării dominicani.
Cumpărarea grădinii Funarilor și Curelarilor din zwingerul antemural al incintei orașului, dominată de Turnul pătrat al Bărbierilor, 1773; îngrădirea cu zid de cărămidă pe arce interioare, de la incinta Orașului de Jos la flancul Bastionului Haller.
Extinderea școlii de fete la str. Pintenarilor–Magheru, prin cumpărarea unei case particulare, 1889, și amplificarea cu corpul dominant cu sala festivă și de sport, 1913–1915/19, cu redecorarea fațadei principale a școlii.
Reabilitare, extinderi interioare și redecorare generală a școlii și mănăstirii: 1903, 1905, 1923–26; a bisericii: interior 1926, exterior 1928.
Amplasarea capelei Sf. Theresa de Avila în Grădina Călugărițelor, extra muros, între terenul de sport și strada deschisă spre Bastionul Haller, 1930.
Extinderea școlii superioare și pedagogice de fete cu o grădiniță, construită pe str. Șelarilor, prin demolarea unei case, 1935.
Etatizarea și situația actuală (1949 – prezent)
Statul român: etatizarea clădirilor școlii și mănăstirii Ursulinelor, cu desființarea ordinului, 1949.
Biserica rămâne parohie catolică de cartier, păstrând la parter, spre sud, mica sacristie nouă, coridorul și capela Congregației Sf. Maria a Ordinului Ursulinelor, precum și dreptul de acces pe coridorul de sud al fostei mănăstiri spre cripta din subsol, spre sala bisericii și spre tribuna orgii de la etajul 1.
Camerele din sudul capelei Sf. Maria și cele de la etajele 1 și 2, precum și cele din jurul coridorului claustrului pătrat, sunt transformate în săli de clasă.
Descriere arhitecturală
Fundații din piatră și zidărie mixtă cu cărămidă; zidărie portantă din cărămidă, cu portal principal de vest al bisericii din piatră; nervuri de arce gotice păstrate ale sălii bisericii, din piatră; nervuri de ceramică ale bolții reticulate a capelelor gemene (actuala Sf. Maria de Loretto, la nord de sală, spre stradă); șarpantă din lemn; învelitoare din țiglă ceramică de tip solzi, coame ceramice. În podul bisericii și al mănăstirii, la sud, se păstrează exemplare de olane de la biserica și mănăstirea gotică, cu dolii și coame ceramice de mari dimensiuni.


3. Propuneri de restaurare, reabilitare, reconversie și punere în valoare
Sunt necesare lucrări de conservare, restaurare, reabilitare și întreținere conform funcțiunilor pentru care monumentul a fost construit în fiecare etapă istorică de existență:
· structura fiind cea a epocii gotice a fondatorilor mănăstirii, legată nemijlocit de biserică, călugării dominicani;
· structura funcțională aparentă dominantă fiind de natură barocă, din anii 1770–1774, epoca Maria Tereza;
· cea de complex biserică–mănăstire–școală de maici și institut pedagogic pentru fete, articulată coerent pe toată perioada 1733–1949, perioadă în care monumentul nu a suferit alterări grave.
Intervențiile viitoare trebuie să urmărească păstrarea legăturii genetice și istorice a mănăstirii catolice cu biserica, claustrul fiind legat simultan, în perioada dominantă de funcționare (1733–1949), de spațiul principal de cult, cu 9 deschideri, uși și ferestre, la cele 5 niveluri subsol–pod (unele zidite ori modificate ulterior).
Sunt necesare spațiile indispensabile cultului bisericesc de la sudul sanctuarului și legătura bisericii, prin coridorul de sud al claustrului, cu componentele sale de pe toate nivelurile, inclusiv conservarea, restaurarea și punerea în valoare a ferestrelor gotice cu muluri de piatră, obturate în 1772 la supraetajarea mănăstirii și vizibile parțial în podul adosat la sudul bisericii.
Accesul bisericii la subsol, inclusiv cel pe 2 niveluri la corpul de sud al sanctuarului, cu toate rețelele de utilități, trebuie realizat într-un tot coerent.

Orientarea intervențiilor către funcțiunea culturală și educațională
Aceeași stratificare istorică (nucleul gotic al fondatorilor mănăstirii, structura funcțională barocă a epocii Maria Tereza și complexul unitar de mănăstire–școală, articulat coerent între 1733 și 1949) recomandă o reconversie funcțională care să continue vocația educațională și comunitară a imbobilului.
Claustrul, coridoarele și spațiile de circulație care au legat istoric mănăstirea de școala de fete pot fi restaurate și puse în valoare ca trasee publice de vizitare și conexiune între viitoarele funcțiuni culturale (săli de expoziție, ateliere, spații de arhivă și documentare), redând coerența spațială a complexului fără a limita accesul la componentele sale strict la necesitățile cultului.
Ferestrele gotice cu muluri de piatră, obturate în 1772 și parțial vizibile în podul adosat la sudul bisericii, precum și celelalte elemente structurale originare, merită restaurate și puse în valoare ca mărturii arhitecturale în sine, integrate unui parcurs muzeal sau educațional deschis publicului.
Nivelurile superioare ale mănăstirii, folosite istoric ca săli de clasă, precum și subsolul și fostele spații conventuale, se pretează firesc la reconversia în săli de curs, ateliere, spații de rezidență pentru artiști și cercetători sau spații de arhivă.


4. Interesul public al achiziționării

Ansamblul Ursulinelor s-a dezvoltat istoric ca unitate arhitecturală și instituțională unică. Achiziționarea imobilului de către Municipiul Sibiu ar asigura o utilizare compatibilă cu valoarea sa istorică și arhitecturală. Proprietatea publică ar crea condițiile pentru  o utilizare a imobilului compatibilă cu valoarea sa istorică și arhitecturală. Municipiul Sibiu are un interes concret pentru a interveni în evoluția acestei clădiri:
· Patrimonial: clădire de importanță majoră pentru istoria Sibiului.
· Urbanistic: situat într-o zonă centrală a orașului.
· Civic: transformarea clădirii într-o direcție neculturală este incompatibilă cu caracterul edificiului.
· Cultural: între 1733 și 1949, ansamblul a avut o importantă funcție educațională. Utilizarea contemporană a unor spații pentru învățământ, formare artistică, cercetare și activități culturale ar reprezenta o continuare firească a acestei vocații.
O parte din spații ar putea fi folosite pentru:
· ateliere de arte plastice, design, restaurare etc.;
· învățământ artistic și vocațional (găzduirea Liceului de Artă, a Palatului Copiilor). Un oraș istoric și cultural precum Sibiul trebuie să găsească soluții pentru ca formarea artistică să rămână în centrul său – prezența elevilor, a profesorilor și a atelierelor de creație într-o clădire istorică centrală ar contribui la menținerea caracterului viu al zonei;
· săli de expoziții permanente și temporare (ex. Muzeul de artă contemporană);
· arhive și centre de documentare;
· spații pentru conferințe, cursuri, colocvii și dezbateri publice;
· rezidențe pentru artiști și cercetători;
· ateliere și activități pentru copii și tineri;
· spații pentru învățământ universitar;
· spații pentru educație nonformală și programe culturale ale comunității.


5. Concluzie

Fosta Mănăstire a Ursulinelor este monument istoric cu valoare arhitecturală și instituțională documentată pentru perioada 1474–1949. Continuitate funcțională a acestuia – de la mănăstire gotică la fundație școlară habsburgică și institut pedagogic – necesită o utilizare publică (culturală și educațională). Achiziționarea sau concesionarea de către Municipiul Sibiu ar permite conservarea coerentă a patrimoniului și și utilizarea sa publică. Astfel s-ar asigura accesul public la un ansamblu deosebit de rar, printre puținele de acest tip păstrate în spațiul european. În acest context, solicităm Primăriei Municipiului Sibiu și Consiliului Local al Municipiului Sibiu să analizeze oportunitatea dobândirii imobilului și să inițieze demersurile necesare în acest sens.

Data: 24 august 2026

Semnatari:

Acad. arh. Paul Helmut Niedermaier
Dr. arh. Gabriella Olasz
Arh. Heidrun König
Drd. Antoaneta Sabău
Florin Blezu, istoric
Dr. Florin George Călian




